Terrorangrepet i London 21. juli 2005

21. juli 2005 ble det rapportert om en serie eksplosjoner i London, to uker og noen timer etter terrorangrepet 7. juli 2005. Fire forskjellige eksplosjoner hendte ved undergrunnsstasjonene Shepherd's Bush, Warren Street og Oval, samt en bombe på en buss i Shoreditch. Politiet sa at eksplosjonene hadde vært nesten samtidige, og førte til evakuering og stenging av de berørte linjene på Londons undergrunnsbane. Ifølge politiet var selve eksplosjonene detonatorer, ment for å sprenge større og farligere sprengladninger, men disse ble ikke antent. Det var minimalt med skader, og kun en person ble meldt skadet. Bombernes identitet er ennå ikke kjent, og to arrestasjoner etter eksplosjonene var ifølge politiet av «ingen tilknytning» til eksplosjonene.

Rapporterte hendelser

En femte bombe ble funnet i et parkområde i Little Wormwood Scrubs den 23. juli. Likheten med bombene som ble brukt den 21. antyder at det dreier seg om en bombe som ble etterlatt der i stedet for å bli forsøkt detonert. En teori som er fremmet er at personen som fraktet bomben ble advart om at de fire andre ikke hadde gått av som de skulle, og derfor kastet deg fra seg for å minske faren for å bli tatt, eller at det dreier seg om en blivende selvmordsbomber som ikke klarte å fullføre oppdraget.

Muligens kjemiske angrep

Øyevitner forteller om en «merkelig lukt», av noen beskrevet som lukta av brent gummi, som kom fra undergrunnsstasjonene. Ifølge noen skal denne lukta ha kommet flere minutter før smellene. Det virker som om folk på et tog merket en merkelig lukt, og på grunn av det gikk til andre vogner mens toget fremdeles kjørte, og så hørte en eksplosjon bak seg. Politiet sier at det ikke har vært noen kjemiske våpen innblandet, men at lukta muligens kom fra eksplosjonsmateriale som ikke sprengte. Ifølge BBC ble aceton peroksid anvendt som sprengstoff i Terrorangrepet i London 7. juli 2005 og kan ha blitt brukt igjen.

Innvirkning på offentlig transport

Angrepet førte til store forsinkelser og til stengning av flere linjer inntil situasjonen var avklart. Det hadde også en stor psykisk effekt; etter det forrige angrepet bare to uker tidligere hadde kollektivtrafikken i stor grad kommet tilbake til det normale, men mange ble etter dette angrepet svært redde. Selv om ingen ble drept eller alvorlig skadet etter dette angrepet understreket det sårbarheten overfor selvmordsbombere. Over 100 ansatte ved undergrunnsbanen nektet å gå tilbake til jobb inntil ytterligere sikkerhetstiltak var satt i gang.

Etterforskning

Metropolitan Police Service kunne etter å ha gått gjennom opptak fra overvåkningskameraer offentliggjøre bilder av fire personer som var mistenkt for å ha plassert ut bombene. 
Den 22. juli ble en person som var mistenkt, men som ikke var en av de fire hovedmennene, skutt ned og drept av sivilpoliti på Stockwell undergrunnsstasjon. To dager etter ble det klart at mannen, en 27 år gammel brasilianer ved navn Jean Charles de Menezes som hadde bodd i Brixton i tre år, ikke hadde noen tilknytning til terrorangrepet. Sir Ian Blair, sjefen for Londonpolitiet, bekreftet dette og kom med en offisiell beklagelse til hans pårørende. Man har ikke funnet noe som forklarer hvorfor han flyktet fra politiet, da det ikke er antydninger til at han var innblandet i kriminalitet av noe slag, men en teori som ble fremmet er at da sivile politimenn trakk våpen i et område som er sterk belastet av kriminalitet misforsto han situasjonen og trodde det var kriminelle som angrep ham.